Document ID: 32014D0055

AZ EURÓPAI KÖZPONTI BANK (EU) 2015/425 HATÁROZATA
(2014. december 15.)
az Európai Központi Bank éves beszámolójáról szóló EKB/2010/21 határozat módosításáról (EKB/2014/55)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 26.2. cikkére,
mivel:
(1)
Az EKB/2010/21 határozat (1) rendelkezik az Európai Központi Bank (EKB) éves beszámolója elkészítésének szabályairól.
(2)
A monetáris politikai célokból tartott értékpapírok értékelésére vonatkozó megközelítés további tisztázására van szükség.
(3)
Az EKB/2014/40 határozat (2) és az EKB/2014/45 határozat (3) nyomán technikai jellegű tisztázásokat kell beiktatni az EKB/2010/21 határozatba.
(4)
Ezenkívül szükség van az EKB/2010/21 határozat további technikai jellegű módosításaira is.
(5)
Az EKB/2010/21 határozatot erre tekintettel megfelelően módosítani szükséges,
ELFOGADTA EZT A HATÁROZATOT:
1. cikk
Módosítás
Az EKB/2010/21 határozat a következőképpen módosul:
(1)
A 8. cikk helyébe a következő szöveg lép:
„8. cikk
A mérlegtételek értékelésének szabályai
(1) A mérlegtételek értékeléséhez az érvényes piaci árfolyamokat és árakat használják, amennyiben az I. melléklet másként nem rendelkezik.
(2) Az arany, a devizaügyletek, az értékpapírok (a lejáratig megtartásra kerülőként besorolt értékpapírok, a nem forgalomképes értékpapírok és a monetáris politikai célokból tartott, amortizált bekerülési értéken elszámolt értékpapírok kivételével), valamint a pénzügyi instrumentumok (mérlegtételként és mérlegen kívüli tételként történő) átértékelését az év végén kell elvégezni piaci középárfolyamon és áron.
(3) Arany esetében nem különböztetik meg az aranyár és a devizaárfolyam változása miatti átértékelési különbözeteket, hanem az átértékelési napon egyetlen arany átértékelési különbözetet számolnak el az arany súlyának meghatározott egységenkénti, a negyedéves átértékelési napon érvényes EUR/USA dollár átváltási árfolyam szerint. Devizaügyletek esetében az átértékelést devizanemenként végzik mind a mérlegben kimutatott, mind a mérlegen kívüli ügyletek esetében. E cikk alkalmazásában az SDR-követeléseket (beleértve az SDR kosár alapjául szolgáló, kijelölt egyedi devizaköveteléseket) egyetlen követelésként kell kezelni. Az értékpapírok átértékelése értékpapír fajtánként (azaz ISIN kód/fajta) történik, míg a beágyazott opciók az értékelés céljára nem kerülnek elkülönítésre. A monetáris politikai célokból tartott, illetve az »Egyéb pénzügyi eszközök« vagy a »Vegyes tételek« mérlegtételben feltüntetett értékpapírokat elkülönített állományként kell kezelni.
(4) A lejáratig megtartásra kerülőként besorolt értékpapírokat elkülönített állományként kell kezelni, és azokat amortizált bekerülési értéken az értékvesztésre tekintettel kell értékelni. Ugyanígy kell kezelni a nem forgalomképes értékpapírokat és a monetáris politikai célokból tartott, amortizált bekerülési értéken elszámolt értékpapírokat. A lejáratig megtartásra kerülőként besorolt értékpapírok lejáratuk előtt értékesíthetők az alábbi körülmények bármelyikének fennállása estetén:
a)
amennyiben az értékesített mennyiség nem jelentős a lejáratig tartott értékpapír-portfólió teljes összegéhez képest;
b)
amennyiben az értékpapírokat a lejárati időt megelőző egy hónap során értékesítik;
c)
különleges körülmények esetén, mint például a kibocsátó hitelképességének jelentős romlása.”
(2)
Az I. melléklet helyébe az e határozat mellékletében meghatározott szöveg lép.
2. cikk
Hatálybalépés
Ez a határozat 2014. december 31-én lép hatályba.
Kelt Frankfurt am Mainban, 2014. december 15-én.

Labels: 4
2
15
19